Banku augstskola

Banku augstskola ir valsts dibināta augstskola un no 2025. gada 1. septembra Latvijas Universitātes akadēmiskā iestāde (biznesa skola), kas sagatavo speciālistus ar zināšanām banku un finanšu sektoru saistītās jomās. 2023. gada 23. maijā Latvijas Republikas Ministru kabinets atbalstīja Banku augstskolas pievienošanos Latvijas Universitātei. 2025. gada 12. maijā Latvijas Universitātes padome pieņēma lēmumu par Banku augstskolas kā atsevišķas pastarpinātās pārvaldes iestādes izveidi LU sastāvā. 2025. gada 28. augustā LU, BA un Izglītības un zinātnes ministrija parakstīja trīspusēju sadarbības līgumu par BA iekļaušanu LU ekosistēmā. No 2025. gada 1. septembra Banku augstskola darbojas kā Latvijas Universitātes biznesa skola, saglabājot savu zīmolu, nosaukumu un akadēmisko autonomiju. Apvienošanās mērķis bija izveidot Baltijas mēroga biznesa skolu un stiprināt Latvijas pozīcijas biznesa izglītībā starptautiski. Struktūra LU biznesa skolas struktūru veido tās administratīvās un akadēmiskās struktūrvienības: Ekonomikas un finanšu nodaļa; Vadībzinību nodaļa; Ilgtspējas, finanšu inovācijas un stratēģiskās noturības institūts; LU biznesa skolas izpilddirekcija; Studiju informācijas centrs; Atvērtais biznesa un finanšu kompetenču inovācijas centrs; Izaugsmes centrs; Starptautiskās sadarbības centrs. Studiju programmas 2023. gadā Banku augstskola īstenoja 12 akreditētas profesionālās augstākās izglītības programmasː Īsā cikla profesionālā augstākās izglītības studiju programma Grāmatvedība un finanses Profesionālās bakalaura studiju programmas Finanses (LV) Starptautiskās finanses (dubultdiploms ar Šveices Biznesa skolu) Biznesa procesu vadība (LV & ENG) Finanšu pārvaldības informācijas sistēmas (kopīga studiju programma ar RTU) Profesionālās maģistra studiju programmas Uzņēmējdarbības vadīšana Finanses un risku vadība Starptautiskās finanses un banku darbība (MBA) Finanšu vadība Inovatīvā uzņēmējdarbība Kiberdrošības pārvaldība (ENG) Doktora studiju programma Biznesa vadība Banku augstskola katru gadu organizē sagatavošanas kursus vidusskolēniem, kā arī bakalaura studiju programmu absolventiem — topošajiem maģistra studiju programmu studentiem. Uzņēmumu un organizāciju darbiniekiem tiek piedāvāti tālākizglītības kursi. Vēsture Latvijas Banku koledža Latvijas Banku koledžas izveide cieši saistīta ar Latvijas Bankas dibināšanas vēsturi. No Latvijas neatkarības atjaunošanas 1990.gadā līdz 1991.gada septembrim nodibināto (faktiski — atjaunoto) Latvijas Banku vadīja Pāvils Sakss, bet joprojām turpināja darboties PSRS Valsts bankas Latvijas Republikāniskā banka (līdz 1987.gadam — PSRS Valsts bankas Latvijas Republikāniskais kantoris), ko vadīja Alfrēds Bergs-Bergmanis. Reāli Latvijas Banka darbību varēja uzsākt tikai pēc 1991.gada 3.septembra, kad Latvijas Republikas Augstākā Padome pieņēma lēmumu "Par Latvijas Republikas teritorijā esošo banku iestāžu reorganizāciju". Par Latvijas Bankas prezidentu iecēla Eināru Repši, par vietnieku — Alfrēdu Bergu-Bergmani. Ar šo lēmumu Latvijas Bankas īpašumā līdz ar PSRS Valsts bankas Latvijas Republikāniskās bankas nodaļām tika nodots arī toreizējais PSRS Valsts bankas Rīgas Uzskaites un kredīta tehnikums. Vienlaikus ar banku sistēmas reorganizāciju nācās pārveidot arī banku darbinieku izglītības sistēmu. 1992.gada jūnijā Latvijas Banka pieņēma lēmumu likvidēt Rīgas Uzskaites un kredīta tehnikumu un tā vietā dibināt jauna tipa izglītības iestādi — Latvijas Banku koledžu. Par jaunveidojamās koledžas direktori 1992.gada 15.jūnijā kļuva Baiba Brigmane. Palīdzību banku darbinieku izglītības sistēmas izveidē sniedza Norčēpingas komercskola Kungsgardsskolan (direktors Rolands Nilsons), kas par Zviedrijas valdības līdzekļiem 1992.gada jūlijā organizēja piecu potenciālo jaunās mācību iestādes pasniedzēju (Ingrīdas Blūmas, Andras Briģes, Ģirta Melbārža, Aigara Ševela un Pētera Strazdiņa) apmācību un mācību programmu izstrādi Stokholmas Universitātē. Turpmākajos gados izglītibas sistēmas izveidošanas un attīstības projekts (Banking Schoolprejekt) sadarbībā ar zviedru partneriem tika turpināts. 1992.gada 1.septembrī Latvijas Banku koledžā mācības uzsāka 129 dienas nodaļas studenti (t.sk. 102 — banku zinībās (22 Rīgas Komercskolas absolventi tika uzņemti 2.kursā) un 27 — finansēs) un 59 neklātienes studenti banku zinībās, finansēs un pasta sakaru specialitātē. Mācības koledžā turpināja arī 288 bijušā Rīgas Uzskaites un kredīta tehnikuma audzēkļi. Banku akadēmija 1996. gada 3.janvārī Latvijas Republikas Izglītības un zinātnes ministrija izsniedz licenci par tiesībām izveidot uzņēmumu (uzņēmējsabiedrību) ar nosaukumu "Latvijas Banku akadēmija" un uzsāk studiju programmu "Banku zinības" un "Finanses" īstenošanu. Banku augstskola 1997.gada 30.decembrī ar Latvijas Republikas Ministru kabineta rīkojumu uz Latvijas Banku akadēmijas bāzes tiek nodibināta Banku augstskola. Rektori no 1992. līdz 2002.gadam rektore Baiba Brigmane (1955.-) no 2002. līdz 2004.gadam rektora p.i. Uģis Zālītis (1942.-) no 2004. līdz 2006.gadam rektora v.i. Tatjana Volkova (1960.-) no 2006. līdz 2011.gadam rektore Tatjana Volkova (1960.-) no 2011. līdz 2020. gadam rektors Andris Sarnovičs no 2020. līdz 2025. gadam rektore Līga Peiseniece Dekāni (LU iestādei) no 2025. gada dekāna p.i. ir Līga Peiseniece Simbolika Banku augstskolas logo ir teksta rinda Banku augstskola, ko ietver divas ovālas puses, kas kopā asociējas ar monētu, to slīpi uzlūkojot. Logo ir apzināti veidots, izmantojot līdzību ar Latvijas Bankas logo — izstiepto pusapli, lai uztvertu Latvijas Bankas nozīmi Banku augstskolas dibināšanā un izveidošanā un atgādinātu, ka sākotnēji augstskola bijusi Latvijas Bankas struktūrvienība. Banku augstskolas krāsas — sudrabpelēka un tumši zila — arī ir pārņemtas no Latvijas Bankas simbolikas. Studējošo padome Banku augstskolas studējošo pašpārvalde (BASP) ir Banku augstskolas studējošo ievēlēta pašpārvalde, kuras uzdevums ir pārstāvēt studējošos augstskolas lēmējinstitūcijās, uzturēt studējošo dialogu ar augstskolas administrāciju un organizēt studējošo ārpus studiju dzīvi. BASP vēlēšanas tiek organizētas katra akadēmiskā gada beigās. Atsauces Ārējās saites Banku augstskolas mājaslapa